b'\n_START_ARTICLE_\nLedena\n_START_SECTION_\nKompozicija\n_START_PARAGRAPH_\n\xc2\xbbLedena\xc2\xab\xc2\xa0je pesem, v kateri ima od in\xc5\xa1trumentov najve\xc4\x8djo vlogo sintesajzer. Za\xc4\x8dne se s tiho osnovno melodijo na sintesajzerju, ki ga igra Toma\xc5\xbe Okrogli\xc4\x8d Rous, spremlja pa jo vztrajen ritem na bobnih. Pri 0:15 Primo\xc5\xbe Benko odigra riff, ki ga v pesmi ve\xc4\x8dkrat ponovi, nato se pridru\xc5\xbei \xc5\xa1e Tomi Megli\xc4\x8d z vokalom. Pri 3:02, po drugem refrenu, se za\xc4\x8dne in\xc5\xa1trumentalni del, ki se mu do konca pridru\xc5\xbei \xc5\xa1e vokal._NEWLINE_Pesem je napisana v A-duru. Besedilo govori o tem, kako protagonist nagovarja dekle, ki se mu zdi oddaljena, zato "ledena" (\xc2\xbbIn nama ledenijo solze, pa bi morale zavret\'\xc2\xab).\n_START_SECTION_\nVideospot\n_START_PARAGRAPH_\nVideospot pesmi je iz\xc5\xa1el 31. maja 2015. Re\xc5\xbeiral ga je Matej Grgini\xc4\x8d. Prikazuje rudarja, ki ga igra Tomi Megli\xc4\x8d, in balerino Majo Ver\xc4\x8dko. Prikazani so tudi ostali \xc4\x8dlani skupine med igranjem pesmi. Posnet je bil v Festivalni dvorani Ljubljana in v Muzeju premogovni\xc5\xa1tva Velenje._NEWLINE_Za\xc4\x8detni del videospota prikazuje razmi\xc5\xa1ljajo\xc4\x8dega rudarja in njegovo delo v rudniku. Po izrazu sode\xc4\x8d je \xc5\xbealosten. Prikazuje tudi vadbo balerine. Ko se v pesmi za\xc4\x8dne in\xc5\xa1trumentalni del, pa se rudar preoble\xc4\x8de. Izka\xc5\xbee se, da je \xc5\xa1el gledat balerino, ki ple\xc5\xa1e, za njo pa skupina igra pesem. Rudar po koncu sklju\xc4\x8den odide, ne da bi vzpostavil stik s plesalko. V zadnjem prizoru pusti kamen iz rudnika na plesalkini mizi.'